ຢາລາຄາຖືກ ອາດຫລຸດຜ່ອນ ການເສຍຊີວິດ ຈາກອາການເລືອດອອກ ຫຼັງຄອດລູກ ໄດ້
ການສຶກສາຂະໜາດໃຫຍ່ ທີ່ກ່ຽວພັນກັບພວກແມ່ຍິງ 2 ໝື່ນຄົນ ໄດ້ພົບເຫັນວ່າ ຢາ Tranexamic acid ຫຼື TXA ສາມາດຫລຸດຜ່ອນ ການເສຍຊີວິດລົງໄດ້ ເຖິງ 31 ເປີເຊັນ.
ອາການເລືອດອອກຫຼັງຄອດລູກ ແມ່ນສາເຫດທີ່ນຳໄປສູ່ການເສຍຊີວິດ ຂອງພວກ ຜູ້ເປັນ ແມ່ທັງຫຼາຍ ໄດ້ມີການກະປະມານວ່າ ມີແມ່ຍິງ 127 ພັນຄົນ ເລືອດອອກບໍ່ ເຊົາຈົນເສຍຊີວິດ ຫຼັງຈາກຄອດລູກ ແຕ່ມີຮ່ອງ ຮອຍຂອງຄວາມຫວັງບາງຢ່າງ ທີ່ວ່າ ຢາຊະນິດໃໝ່ ທີ່ມີຂາຍທົ່ວໄປຢ່າງກວ້າງຂວາງ ອາດຊ່ວຍຊີວິດ ຂອງພວກແມ່ຍິງ ທີ່ມີອາການເລືອດອອກຫຼັງຄອດລູກໄວ້ໄດ້ນຶ່ງສ່ວນສາມ Kevin Enochs ມີລາຍ ງານເລື່ອງນີ້ ຊຶ່ງໄຊຈະເລີນສຸກ ຈະນຳລາຍລະອຽດມາສະເໜີທ່ານ ແມ່ຍິງ 14 ລ້ານຄົນໃນທົ່ວໂລກ ໄດ້ຮັບການຂົ່ມຂູ່ຕໍ່ຊີວິດຍ້ອນອາການ ເລືອດອອກ ບໍ່ເຊົາ ຫຼື PPH ຫຼັງຈາກຄອດລູກ ອາການນີ້ ໄດ້ເອົາຊີ ວິດພວກແມ່ຍິງທີ່ມີລູກຫົວ ສາວ ໃນແຕ່ລະປີ ການເສຍຊີວິດສ່ວນໃຫຍ່ ແມ່ນເກີດຂຶ້ນ ຢູ່ໃນເຂດຕ່າງໆ ທີ່ມີການປິ່ນປົວສຸຂະພາບ ຕ່ຳກວ່າມາດຕະຖານ ທ່ານໝໍ Nike Bello ເປັນໝໍຜະດຸງຄັນ ແລະ ໝໍກວດພະຍາດເພດຍິງ ກ່າວວ່າ ແຕ່ດຽວນີ້ ມີການສຶກສາຂະໜາດໃຫຍ່ ທີ່ເອີ້ນວ່າ ການທົດລອງກັບແມ່ຍິງ ຫຼື WOMAN trial ທີ່ກ່ຽວພັນກັບພວກແມ່ຍິງ 2 ໝື່ນຄົນ ໄດ້ພົບເຫັນວ່າ ຢາ Tranexamic acid ຫຼື TXA ສາມາດຫລຸດຜ່ອນ ການເສຍຊີວິດລົງໄດ້ ເຖິງ 31 ເປີເຊັນ ຖ້າໃຫ້ກິນຢາ ພາຍໃນ 3 ຊົ່ວໂມງ ຫຼັງເກີດລູກ ຢານີ້ ມີລາຄາຖືກ ບໍ່ມີຜົນຂ້າງຄຽງທີ່ຮ້າຍແຮງໃດໆເລີຍ ແລະ ງ່າຍທີ່ຈະຜະລິດ ແລະ ມັນອາດມີຜົນ ທີ່ບົ່ມຊ້ອນອັນໃຫຍ່ຫລວງ ທ່ານໝໍ Bukola Fawole ຜູ້ປະສານງານ ຂອງການທົດລອງດ້ານການແພດ ດັ່ງກ່າວ ເວົ້າວ່າ ຢາດັ່ງກ່າວ ແມ່ນມີພ້ອມແລ້ວ ທີ່ຈະນຳໃຊ້ເປັນການປິ່ນປົວອາການເລືອດອອກ ຫຼາຍເວລາເປັນປະຈຳເດືອນ ແຕ່ນີ້ເປັນເທື່ອທຳອິດ ທີ່ມັນໄດ້ຖືກທົດສອບ ໃນ ການປິ່ນປົວອາການເລືອດອອກບໍ່ເຊົາ ບັນດານັກຄົ້ນຄວ້າ ກ່າວວ່າ ສິ່ງທ້າທ້າຍໃນເວລານີ້ ແມ່ນຄວນຈະເຮັດໃຫ້ໝັ້ນໃຈ ວ່າ ຂໍ້ມູນກ່ຽວກັບການສຶກສາ ນີ້ ໄດ້ຖືກເຜີຍແຜ່ໃຫ້ຄົນທົ່ວໄປຮັບຮູ້ ແລະ ວ່າ ຢານີ້ ສາມາດນຳສົ່ງໄປຍັງເຂດທີ່ຫ່າງໄກສອກຫລີກໄດ້ ບ່ອນທີ່ມັນສາມາດໄດ້ຮັບຜົນ ຫຼາຍທີ່ສຸດນັ້ນ